
Sissejuhatus 

Käesoleva töö eesmärk on analüüsida Tallinna arengukavade eesmärkide riiklikesse arengudokumentides kajastamise võimalusi, kirjeldada riigi arengudokumentide struktuur ning analüüsida riigi arengudokumentide struktuuri võimalikke arenguid ning nende mõju Tallinna linna võimalustele oma huvide eest seista.

Tallinna linna huvi on linna arengukavades (Tallinna arengukava 2005-14, Tallinna strateegia 2025, Tallinna eelarvestrateegia 2005-8) sisalduvate eesmärkide saavutamiseks kasutada ära võimalused riigi, sh Euroopa Liidu struktuuriabi, rahaliste vahendite kaasamiseks. Lisaks teadaolevatele Euroopa Liidu rahastamisallikatele ja -reeglitele vastavalt Riiklikule arengukavale 2004-6, mille kasutamise võimalusi ja võimekust on hinnatud Tallinna eelarvestrateegias 2005-7, jagatakse ümber muid riigieelarvelisi vahendeid ja –toetusi, milliste otsuste mõjutamine võib olla ka Tallinna linna huvides. Selleks, et olla teadlik, millisel määral tehakse vastavad rahastamisotsused riigi arengukavade põhjal, on käesoleva töö otstarbeks kirjeldada riigi arengukavade omavahelisi seoseid, menetlemist ning seostatust finantsvahenditega.

Riigi tasandil on viimastel aastatel olnud siht arengukavade süsteemi käivitamisele, mis seoks planeerimise eelarvestamise ja aruandlusega. Kui vastavatele püüdlustele saab viidata kui rakendunud muutustele, oleks arengukavade raamistik riigieelarveliste rahastamisotsuste langetamiseks oluline muutus mängureeglites, mille tundmine Tallinna linnas oleks vajalik riigi arengukavade eesmärkide ja meetmete väljatöötamise etapis. 

Kui arengukavade menetlemise ja seostamise tegelik olukord ei vasta seatud sihile, on mängureeglid, mille abil riigieelarvelisi rahastamisotsuseid tehakse, palju segasemad ning universaalsete juhiste andmine tänases riigi arengukavade rägastikus nende süsteemseks jälgimiseks Tallinna linna tasandil oluliselt raskendatud. Ometi, ka sellises situatsioonis eristuvad teatud arengukavad, millele riigi tasandil olulisemat rõhku pööratakse ning mille koostamisse sekkumine või mille jälgimine võivad olla linna tasandil olulised.

1. Riigi arengudokumentide struktuur

Olemasolev olukord

Riigikontrolli andmetel oli 2004. a Eestis üle 130 arengudokumendi. Suurem osa neist on heaks kiidetud eri tasandi otsustajate poolt, kinnitamata on 27 dokumenti. Kinnitatuist veidi üle poole on kinnitanud Vabariigi Valitsus, mis ühildub praktikaga, et täidesaatev võim algatab enamus poliitikaid. 10% arengudokumentidest on kinnitanud Riigikogu, mis viitab nende erilisele tähtsusele riigielu korraldamisel. Arengudokumentidest ca 90% on suunatud mingi valdkonna arengu eesmärgistamisele, ülejäänud organisatsiooni arendamisele. 


Strateegiate väli on riigi tasandil korrastamata. Kehtivaid strateegiadokumente oli 2004. aastal 78, mille nimetused, õiguslik staatus ja seotus eelarvestamisega on juhuslikud. Strateegiliste dokumentide hierarhia (näit strateegia, arengukava, programm, tegevuskava) on kokku leppimata. Ka eri liiki arengukavade liikidele õigusliku aluse ning sobiva otsustustasandi (mida otsustab Riigikogu, valitsus, minister) määratlemine on praegu puudu. Teisisõnu puuduvad põhimõtted, millest lähtuvalt määratleda, milline on sobiv otsustustasand arengudokumentide heakskiitmiseks. Pole ka kokku lepitud eri liiki strateegiadokumentide nõutavaid parameetreid (strateegiadokumendi komponendid, millistel dokumentidel rahastamisplaan etapiviisiliselt või kogu perioodiks, tegevuskava lisamine eraldi dokumendina või plaani osana, (mõju)eesmärkide ja meetmete kirjeldamise üldistusaste). Paljudel arengukavadel on finantsplaan nõrk või puudu, samuti puudub rakenduslik osa, s.t kes teeb mida, mis ajaks, ning protseduur, kuidas arengukava revideeritakse, lõpetatakse ja selle täitmise kohta aru antakse. Seetõttu on ka hulgaliselt strateegiadokumente, mis on kaotanud oma tähtsuse, kuid mida pole kehtetuks tunnistatud.

Arengudokumentide koostamise ajend

Kõigile puudustele vaatamata valmistatakse ette üha uusi ja uusi arengudokumente. Milline on oletatav motivatsioon nende koostamiseks? Üldistatult on motiivid arengudokumentide algatamiseks järgmised.

Esiteks, tihti on arengukava nõutav mingi rahvusvahelise organisatsiooni (NATO) või riikidevahelise ühenduse poolt (Euroopa Liit) välisabi kavandamiseks ja kasutamiseks. “Eesti Riiklik arengukava (RAK) EL struktuurifondide kasutuselevõtuks 2004-6” on näide dokumendist, milles on strateegiaosa ning programmitäiendiga kinnitatud meetmestik koos finantsplaaniga Eesti riigi poolt defineeritud prioriteetide arendamiseks täpselt reglementeeritud raamistikus. Riikliku arengukava tegemisel kasutati kuut erinevat kava, mis moodustavad eraldi plaanid, kuid integreeritakse nimetatud kavasse (Tööhõive tegevuskava; Tööstuse restruktureerimise ja tööjõu ümberõppe arengukava; Ettevõtluse ja väike ning keskmise suurusega ettevõtete arengukava; Põllumajanduse ja maaelu arengukava; Transpordi arengukava; Keskkonnasektori arengukava). Sarnaselt on nõutavad Ühtekuuluvusfondi kasutamise kavad 2004-6, Maaelu Arengukava ja ANP NATO-ga liitumise eel. Tavaliselt nõuab doonor ka üsna täpselt aru, kas raha kulutati mõjusalt ja säästlikult.

Teiseks, visioonid ja poliitilisi suundi määratlevad dokumendid, mille eesmärgiks on poliitiliste suundade kokkuleppimine kas Riigikogu või vähemalt Vabariigi Valitsuse tasandil. Eesti julgeolekupoliitika alused, Säästev Eesti 21, Eesti Edu 2014  on väga kõrgel üldistuse tasandil eesmärke ja meetmeid kirjeldavad dokumendid, millelt ei saagi eeldada detailset eelarvet või tegevuskava. Tüüpiliselt kannavad sellised dokumendid nimetust kontseptsioon, alused, poliitika. Näiteks infopoliitika alused, mille tähendus seisneb infoühiskonna tähtsustamises ja poliitiliste suuniste ning meetmete kokkuleppimises sellele kaasaaitamisel, samuti võimaliku uuelaadse ebavõrdsuse, digitaalse lõhe, vältimises. Selliste dokumentide püüe on ületada valitsuste eluiga ning valitsuskoalitsioone moodustavate ning opositsioonierakondade piire riiklikult tähtsates küsimustes. 

Kolmandaks, dokumendid, mille koostamise kohustus tuleneb seadusest. Ilmselt taotletakse arengudokumentide seadustamisega neile suuremat rolli riigielu korraldamisel ning usutakse, et seeläbi tagatakse ka arengukavade alusel parem positsioon eelarveliste vahendite juurdesaamisel.  Säästva arengu seaduse §12 järgi tuleb katta arengukava(de)ga kaheksa valdkonda: energeetika, transport, põllundus, metsandus, turism, keemia, ehitusmaterjalide ja toiduainetetööstuse areng, mis tuleb kinnitada Riigikogu poolt. Teadus- ja arendustegevuse korraldamise seaduse §10 lg1 näeb ette Vabariigi Valitsuse kohustuse valmistada ette valdkonna arengukavad ja esitada need Riigikogule (Teadmistepõhine Eesti 2002-6) ning peaministri poolse aruandluse Riigikogu ees kord aastas. Eesti Televisioonil, Eesti Raadiol on ringhäälinguseaduse alusel ja Eesti Haigekassal Eesti haigekassa seaduse alusel igal oma arengukava, millest esimesed kaks esitab nõukogu peale kinnitamist ka Riigikogule. Haigekassa arengukava peaks koostatama vastavalt tervishoiupoliitikale, kuid viimast kompaktselt ühe dokumendina formuleeritud pole. Seadusest tulenevate arengukavade puhul jääb küsimuseks, millist tähtsust omab nende kinnitamine Riigikogu poolt, kui riigieelarves ei joonistu välja arengukavade elluviimiseks kavandatavad summad (kuigi vahel neile viidatakse riigieelarve eelnõu seletuskirjas) ega anta reeglina samal tasandil aru nende täitmisest.

Neljandaks, mingi kitsa valdkonna probleemide lahendamisele suunatud arengudokumendid, mis tihti kannavad (riikliku) programmi nimetust. Neid arengukavasid iseloomustab konkreetse ajaraami, finantsplaani ja tegevuskava olemasolu ning nende eesmärgid on üldjuhul mõõdetavad ning meetmed või tegevused prioritiseeritud. Tihti tehakse neid valdavalt ühe ministeeriumi valitsemisala küsimuste lahendamiseks, kuid kinnitatakse VV poolt küsimuse olulisuse ja/või lisarahastamise vajaduse tõttu. Näiteks HIV/AIDS-i ennetamise riiklik programm aastateks 2002-6 ja Riiklik alkoholismi ja narkomaania ennetamise programm aastateks 1997-2007 on mõlemad Sotsiaalministeeriumi poolt ette valmistatud, omavahel haakuvad programmid, mille elluviimises osalevad ka välised osapooled, sh mittetulundusühingud. Programmide rahastamisele on tihti viide ka riigieelarve seletuskirjas ning nende rahastamine koguni riigieelarve seaduses välja toodud. „Energiasäästu sihtprogrammi“ koostamise nõue tuleneb jällegi kaugkütteseadusest.

Viiendaks, enamus arengudokumente koostatakse ühe või mitme ministeeriumi valitsemisala valdkonna koordineeritud arendamiseks. Need arengudokumendid kirjeldavad tüüpiliselt hetkeolukorda, formuleerivad eesmärgid tulevikuks ning strateegia (meetmed) nende saavutamiseks. Selliste dokumentide otstarve on tavaliselt ministeeriumidevahelise kokkuleppe saavutamine teatud sihtide ja arengute suhtes. Algatajaks ministeerium, kus tuntakse vajadust mingi valdkonna arengu pikaajaliseks eesmärgistamiseks, vahel ka meetmete tasandil piirjoonte vedamiseks mitme ministeeriumi vahel. Selliste dokumentide ajaperspektiiv varieerub keskpikast perioodist pikaajaliseni, mistõttu ka nende üldistatuse aste varieerub märkimisväärselt. Mõnel juhul peetakse tarvilikuks eraldi tegevuskava olemasolu arengukava elluviimiseks, teisel juhul jääb arengukava enesekeskseks. 

Kuna valdkondade klassifikaatorit on praktiliselt võimatu koostada, on probleemiks asjaolu, et arengukavade planeerimisobjekt ja ajaraam on tihti üksteise suhtes nihkes. Objekte on valitud majandusharude, piirkondade, sihtgruppide, ministeeriumide tegevusvaldkondade, probleemide jm lõikes. Näiteks “Ettevõtlik Eesti” määratleb ettevõtluse toetamise eesmärgina konkurentsivõime suurendamist tehnoloogilise arengu kaudu. Samal ajal nähakse konkurentsivõime suurendamise meetmetes ka regionaalsete probleemide lahendamise võimalust, märkides, et ettevõtlust toetades lähtutakse regionaalarengu strateegias sõnastatud eesmärkidest ja põhimõtetest. Lisaks konkurentsivõime suurendamisele ja regionaalsete probleemide lahendamisele on ettevõtluse toetamine suunatud ka tööpuuduse vähendamisele. “Ettevõtliku Eesti” meetmed kajastuvad osaliselt tööhõive tegevuskavas ning tervikuna Ida-Virumaa tööhõiveprogrammis.

Probleeme ajakohasusega esineb näiteks transpordisektori arengukavades. Kui üldine transpordi arengukava kehtib aastani 2006, siis laevanduspoliitika on koostatud 2004. aastani. Transpordi arengukava laevandusest sõnagagi ei räägi, küll aga esineb ühe prioriteedina tänaseks üsnagi kaheldav raudteel reisijateveo arendamine. Kuna arengukavade täitmist ei hinnata ega dokumente revideerita piisavalt sageli, vastavalt keskkonnamuutustele, esinevadki kirjeldatud ebakõlad.

Sageli vaid viidatakse ühe strateegia sissejuhatuses teistele sellega seotud strateegiatele, kuid samas kantakse ka osa ühe strateegia meetmetest teise strateegiasse. Seega võivad sarnased probleemid viia eri strateegiates nii samade kui erinevate meetmeteni. Samuti võivad erinevad probleemid viia samade meetmeteni.

Rahandusministeeriumil on koordineeriv roll enne arengukavade esitamist VV-le, kuid ta täidab seda täna piiratud kompetentsi ja ajaliste ressursside tingimustes. Peamiselt piirdub kooskõlastamine dokumendi enda minimaalsete kvaliteedinõuetele vastavuse kontrollimisega, kuid jõudu ei jätku arengukavade vaheliste seoste analüüsimiseks. Tihti kirjutab Rahandusministeeriumi esindaja kooskõlastuskirja trafaretse lause „arengukava elluviimine toimub vastavalt riigieelarvelistele võimalustele“, mis devalveerib automaatselt arengukava tähtsuse, mis peaks olema aluseks riigieelarveliste otsuste tegemisele ja mitte vastupidi – viidama ellu siis, kui selleks võimalusi leitakse. 
Riiklikult tähtsad planeerimisdokumendid

Vaatamata kirjeldatud ebasüsteemsusele eristuvad riigi tasandil mõned strateegiadokumendid, millele pööratakse Vabariigi Valitsuse tasandil suuremat tähelepanu. See tähendab, et neil on olulisem mõju rahastamisotsuste tegemisel või neile omistatakse suuremat poliitilist kaalu võrreldes teiste arengukavadega.

Riigi arengute suunamisel on kõige olulisem mõju järgmistel strateegilistel dokumentidel, mida võib nimetada ka riikliku tähtsusega planeerimisdokumentideks:

· Koalitsioonileping. Vabariigi Valitsuse tööks juhindumisel üks tähtsamaid dokumente. Kirjeldab koalitsiooni eesmärke, üksikuid projekte või tegevusi, mida soovitakse valitsemisperioodi jooksul ära teha. Valdkonniti ülevaatlik, kuid eristab üksikud tegevused tervikpildist, mida ülejäänud strateegiad taotlevad. Võib olla varustatud maksumuse arvestusega. Koalitsioonilepe on küllaltki kindel tegevusjuhis.

· Riigi eelarvestrateegia. Koostab Rahandusministeerium igal aastal neljaks aastaks ettevaatavalt. Sisaldab makromajanduslikke prognoose, VV fiskaalpoliitilisi sihte ning ministeeriumide tegevusvaldkondi, nende strateegilisi eesmärke, meetmeid ning viimaste hinnangulisi maksumusi. Riigi eelarvestrateegia raamistikus lepitakse kokku Vabariigi Valitsuse prioriteedid ning Rahandusministeerium teeb selle põhjal ettepaneku ministeeriumide ja põhiseaduslike institutsioonide piirsummade kehtestamiseks. Kinnitab Vabariigi Valitsus. Rahandusministeeriumi poolt kõige olulisemaks peetav keskpikk finantsraamistik.

· Eesti riiklik arengukava 2004-6, 2007-13
. Sisaldab  Sotsiaal-majandusliku olukorra analüüsi peamiste sektorite kaupa (tugevad ja nõrgad küljed), strateegia ja eesmärkide püstitust (arenguvõimalused), viite prioriteetset arenguvaldkonda (inimressursi arendamine, ettevõtluse konkurentsivõime, maaelu, põllumajandus ja kalandus ning infrastruktuur ja kohalik areng) ning meetmeid nende eesmärkide elluviimiseks. Igal meetmel on eelarve, mida on vajadusel võimalik prioriteedi raames ümber paigutada. RAK-i programmitäiend on dokument, millega rakendatakse abistrateegiat ja prioriteete ning mis sisaldab üksikasju meetme tasandil (rakendusasutus ja –üksus, eesmärgid, toetusvaldkonnad, taotlemise reeglid, finantsplaan jms)
. 

· Säästev Eesti 21. Vabariigi Valitsuse poolt algatatud arengudokument, mille eesmärgiks on Eesti riigi ja ühiskonna arendamise strateegia aastani 2030, mille sihiks on ühendada globaalsest konkurentsist tulenevad edukusenõuded säästva arengu põhimõtete ja Eesti traditsiooniliste väärtuste säilitamisega. Strateegias esitatakse neli eesmärki: 1) sidus ühiskond, 2) ökoloogiline tasakaal, 3) heaolu kasv, 4) Eesti kultuuriruumi elujõulisus. Arengumudelina pakutakse välja Eesti kui teadmusühiskonna stsenaarium. Pakutakse välja kaks tegevussuunda selle saavutamiseks: riigivalitsemise kujundamine teadmuspõhiseks ja  teadmusühiskonna intellektuaalne ja sotsiaalne tugi. Säästev Eesti 21 näeb ette vajaduse riigi pikaajalise tervikliku arengustrateegia, selle ettevalmistamist ja rakendamist koordineeriva keskuse ja toetava võrgustiku järgi.

· Eesti Edu 2014. Ametlikult kinnitamata, kuid peaministri eestvedamisel ning Riigikantselei arendusbüroo koordineerimisel koostatud raamdokument Vabariigi Valitsusele heakskiitmiseks. Sellisena on siin nimetatutest enim poliitilistest tõmbetuultest sõltuv dokument. Eesti Edu 2014 koosneb kahest osast. Esimene, inimeste majanduslik heaolu, seab eesmärgiks kahekordistada reaalne sisemajanduse kogutoodang inimese kohta
 ja suurendada tööhõivet 70 protsendini
 tööealisest elanikkonnast. Teine osa, inimeste sotsiaalne heaolu ja täisväärtuslik elukeskkond, seab eesmärkideks terve ja jätkusuutliku rahvastiku (sündimus on üle Euroopa Liidu keskmise ning keskmine eluiga on meestel 72 ja naistel 79 aastat), sotsiaalse kaitstuse (suhtelise vaesuse määr langeb 15%-ni) ja kvaliteetse elukeskkonna. 

Dokumendis sõnastatakse ühiskonda sidustavad ühised väärtused, samuti meetmed, tegevused ja indikaatorid edasimineku hindamiseks. 

Eesti Edu 2014 peaks olema aluseks riigi eelarvestrateegiale ja valdkondlikele strateegiatele ning Vabariigi Valitsuse iga-aastastele tööplaanidele, mille raames määratakse ka konkreetsed tegevused ja rahastamise mahud.

· Eesti Vabariigi Julgeolekupoliitika alused (2004). Rahuaja riigikaitse seaduse alusel ja Riigikogu poolt kinnitatav põhimõtteline raamdokument, mille ülesandeks on julgeolekupoliitika eesmärgist lähtudes määratleda riigi julgeolekuolukorra hinnang ning tegevus julgeolekupoliitika eesmärgi saavutamiseks. Julgeolekupoliitika alustes on käsitletud riigi julgeoleku tagamise üldiseid suundi. Sisaldab eesmärke ja vahendeid nende saavutamiseks. Julgeolekupoliitika alused sisaldab nii siseriiklikku kui välispoliitilist dimensiooni, olles raamistikuks kaitsepoliitikale, sisejulgeolekupoliitikale ja välispoliitikale.

Esimesed kolm strateegiadokumenti on tihedalt seotud riigieelarveliste otsuste langetamisega. Kui Riiklik arengukava kajastab vaid majandusarengut puudutavaid meetmeid, siis koalitsioonilepe sisaldab kõiki olulisemaid riigielu valdkondi, tõstes samas esile üksikuid tegevusi. Riigi eelarvestrateegia (edaspidi RES) on riigieelarveliste vahendite ja tegevuste kajastamise mõttes kõige terviklikum dokument, kuid valdkondade summaarseid eesmärke sisaldades ei kanna välja riigi integreeritud arengut suunava dokumendi rolli. Ülejäänud kolmel strateegiadokumendil puudub vahetu seos riigieelarvega. Eesti Edu 2014 püüdleb riigi terviklikku arenguvisiooni sõnastava strateegiadokumendi poole, mistõttu võib seda pidada ka Säästev Eesti 21 rakendusdokumendiks (kuigi sellist viidet dokumendist endast ei leia). Säästev Eesti 21 on kõige komplekssem arengudokument, mille tugevusteks on läbimõeldus, lai väljatöötajate ring, sh teadlaste ja valitsusväliste organisatsioonide seast ja tegevuskava olemasolu. Peamiseks nõrkuseks on Vabariigi Valitsuse tasandil üksmeele puudumine tema edasise rolli osas. Eesti Vabariigi Julgeolekustrateegia on eelnevate suhtes üsna eraldiseisev dokument.

I osa järeldused:

· Tänases olukorras, kus arengudokumentide koostamises, menetlemises ja täiendamises puudub süsteem, on väga keeruline aru saada, mis otstarbel neid koostatakse ja kuidas neid kasutatakse. Arengudokumentide koostamise ajendeid on vähemalt viis, millest ainult programmid ja mõnel juhul ka valdkondlikud arengukavad on varustatud finants- või tegevusplaaniga.

· Peamiste riigi tasandi arengukavadena tasub kõige vähemalt silmas pidada koalitsioonileppeid ja RES ettevalmistamist. 2007. aastaks ettevalmistatav RES sisaldab ka Eesti sotsiaalmajandusliku arengu strateegiat aastateks 2007-13, mis on aluseks struktuuri- ja ühtekuuluvusabi jaotamisele sel perioodil.

· Aeg-ajalt tehtavad püüdlused riigi arengu tervikvisiooni sõnastamiseks on sagedased, kuid selliseid visioone kandvate dokumentide kõrge üldistatuse taseme ja sellest tuleneva operatsionaliseerimise keerukuse ning poliitilise tundlikkuse tõttu on seni kõik katsed nende raamistikus teostada suuremaid muutusi osutunud edututeks.

2. Võimalikud arengud riigi arengudokumentide struktuuris ning nende mõju Tallinna linnale

Vabariigi Valitsuse määruse „Strateegiliste arengukavade liigid, nende koostamise, täiendamise, elluviimise, hindamise ja aruandluse kord“ rakendumine

Rahandusministeerium on viimase kolme aasta jooksul töötanud välja Vabariigi Valitsuse määruse „Strateegiliste arengukavade liigid, nende koostamise, täiendamise, elluviimise, hindamise ja aruandluse kord“ eelnõu (edaspidi arengukavade määrus, vt lisa 1). Ometi pole määrust Vabariigi Valitsusele heakskiitmiseks esitatud. 

Arengukavade määruse volitusnorm tuleneb riigieelarve seadusest ja seetõttu on ka määrus suunatud arengukavade süsteemi sellisele korrastamisele, et seeläbi saavutataks kvaliteetsem riigieelarve protsess. Hea riigieelarve üheks tunnuseks on, et see toetab Vabariigi Valitsuse eesmärkide õiges mahus finantseerimist keskpikas perspektiivis. Sellest tulenevalt seab määrus arengudokumentide rõhuasetuse riigi eelarvestrateegiale, milles lisaks VV fiskaalpoliitiliste eesmärkide fikseerimisele peaks kokku VV tasandil kokku lepitama ka ministeeriumide ning nende tegevusvaldkondade eesmärgid ja nende elluviimiseks vajalikud meetmed järgnevaks kolmeks aastaks (eesmärkide-meetmete kaskaadi vt lisa 2). Seejärel lepitakse RES-i põhjal Vabariigi Valitsuse poolt kokku ministeeriumide ja põhiseaduslike institutsioonide riigieelarve piirsummad järgnevaks eelarveaastaks ning sellele järgnevaks kolmeks aastaks. Olgu öeldud, et 2005. a riigieelarve protsessis lähtus Rahandusministeerium kirjeldatud põhimõtetest ning üldjoontes saavutas esimest korda ka selle, et piirsummad VV-s kevadel kokku lepiti.

Määrusega põlistatakse seega RES-i positsioon Vabariigi Valitsuse kõige olulisema eelarvevahendite jagamisega seotud strateegiadokumendina. RES pannakse kokku ministeeriumi (valitsemisala) arengukavade põhjal. Ministeeriumi arengukavad kirjeldavad ministeeriumi tegevusvaldkondade lõikes strateegilisi eesmärke neljaks aastaks, meetmeid nende elluviimiseks ja hinnangulist finantsplaani. Kõikides valdkondlikes arengukavades sisalduv peab olema integreeritud iga-aastaselt kohandatavasse ministeeriumi arengukavasse, mistõttu puudub neil iseseisev väljund riigieelarveliste otsuste tegemisse. Seega, ka Riigikogu tasandil heaks kiidetud valdkondlikud arengukavad ei oma eelispositsiooni eelarveprotsessis, kui nende eesmärgid ja meetmed pole integreeritud ministeeriumi arengukavasse.

Joonis 1. Arengukavade ning nende rakendusdokumentide roll eelarveprotsessis
Arengukavade määruse kohaselt tekkiva süsteemi peamiseks tugevuseks on asjaolu, et sellega luuakse hierarhilised seosed arengukavade vahel. Samuti peaks see tagama, et läbi ühe keskse arengukava – ministeeriumi arengukava – leitakse tasakaal riigieelarveliste võimaluste ja valdkondlikes arengukavades väljendatud soovide vahel. See peaks distsiplineerima ministeeriume koostama realistlikumaid valdkondlikke arengukavasid ning põhjalikumalt läbi kaaluma, millised on valitsemisala tegelikud keskpikad prioriteedid. Senine praktika, mille korral selgus ministeeriumidevaheline eelarvevahendite jaotuski alles riigieelarve seaduse eelnõu menetlemise käigus sügisel, loob ministritele motivatsiooni pigem heidelda suurema eelarveosa eest kui mõelda läbi oma tegelikud prioriteedid ning jagada valitsemisala vahendid neile vastavalt.

Määruse rakendumine annab Rahandusministeeriumile senisest tugevama positsiooni arengukavade algatusettepanekute, samuti nende eelnõude, kooskõlastamisel Vabariigi Valitsuse peamise nõustajana. 

Arengukavade määruse peamiseks probleemiks on asjaolu, et sellega ei reguleerita tegevusvaldkonna arengukavade menetlemisprotsessi, sisunõudeid ega hierarhiat. Sellest tulenevalt jäävad lahendamata nende paljususe, sobiva heakskiitmise tasandi ning sisunõuete probleemid. Endiselt jäävad eristamata arengudokumendid nende algatamise otstarbe kohaselt (vt I osa viiene jaotus), mis ei võimalda ka kokkulepet ministeeriumide vahel küsimuses, millise nimetusega dokumente mis sisu ja otstarbega koostada. Teisisõnu, säilib segadus arengudokumentide seas, kuigi formaalselt võivad kõik algatatavad arengudokumendid kvalifitseeruda “arengukavadeks”. Kui ka arengukavade sisunõuded ning menetlemisprotseduurid lepitakse iga kord eraldi kokku Vabariigi Valitsuse poolt (iseasi, kuidas selline kokkulepe VV-s sünnib) ja mitte määruses endas, ei tagata ka võrreldava otstarbe, ajahorisondi ega muus osas sarnaste parameetritega arengukavade võrreldavaks muutmist ei nende ülesehituse, kontseptsiooni ega muude tunnuste osas.

Samuti on eelnõud kritiseeritud seisukohast, et see põlistab arengu kavandamise ministeeriumidepõhiselt (läbi ministeeriumide arengukavade), mis pärsib ühiskonnaelu küsimuste terviklikku ning ametkondlikke piire ületavat lahendamist. Kuna tänagi on tihti probleeme sarnast lõppeesmärki taotlevate ministeeriumide tegevuse koordineerimisega, tooks formaliseeritud ministeeriumikeskne planeerimine kaasa veelgi killustatuma ja suletuma lähenemise “suurte küsimuste” lahendamisele.

Maailmapraktika näitab, et paraku on administratiivselt koostatavale riigieelarvele vähe tõsiselt võetavaid alternatiive. Ühiskonna jaoks olulistes kategooriates (kuritegevuse vähendamine, sotsiaalne turvalisus jms) valitsuse tegevuse eesmärgistamine tähendab kohe ka mitme ministeeriumi kaasamist vastavasse tegevusvaldkonda, kuid kuna tegevusi viiakse läbi ikkagi erinevate struktuuriüksuste kaudu, mis oma tööks vajavad ka ressursse, jääb võimalus eelarvet tegevusvaldkondade põhiselt koostada tagasihoidlikuks. Samuti ei võimalda nõnda kõrgetasemeliste eesmärkide püstitamine teha kedagi konkreetselt vastutavaks nende mittesaavutamise eest.

Seega jääb pigem võimalus tagada kõrge tasandi eesmärkide saavutamiseks vajalik koordineeritud tegevus oluliste ühiskondlike probleeme lahendamisel või väljakutsetele vastamisel (nagu näiteks Eesti konkurentsivõime tõstmine) läbi mitut ministeeriumi haaravate valdkondlike arengukavade ning muude senisest tõhusamate koostöömehhanismide. Samas tuleb möönda, et ministeeriumide inertsuse tõttu on küllaltki keeruline saavutada lühikese aja jooksul läbimurret viisides, kuidas mingile probleemile või küsimusele eri ametkondade poolt lähenetakse (näiteks probleemid riskikapitali fondi algatamisega).

II osa järeldused:
· Kui riigi tasandil jätkub olukord, kus valdkondlike arengukavade positsiooni üksteise suhtes, liigitust üldistusastme järgi ja menetlemisprotsessi ei reguleerita, jääb nende koostamisse, täiendamisse, muutmisse või lõpetamisse sekkumise võimalus Tallinna linna poolt juhuslikuks. 

· Kuna arengukavade määrust pole Vabariigi Valitsuse poolt kinnitatud, on Tallinna linnal põhimõtteliselt võimalik juhtida Rahandusministeeriumi kui määruse ettevalmistaja tähelepanu küsimustele, mis pole Tallinna linna jaoks piisavalt hästi lahendatud. Näiteks arengukavade ettevalmistamisprotsessis kohaliku omavalitsuse kui ühe ministeeriumi huvipoolega konsulteerimise nõude sisseviimine võimaldaks väljendada Tallinna linna seisukohta kõigis linna jaoks oluliste ministeeriumide või valdkondlike arengukavade kohta.

· Tuleb arvestada, et sugugi mitte kõiki olulisi otsuseid ei tehta arengukavade raamistikus. Pigem näitab praktika, et sageli tehakse kõige olulisemad otsused VV tasandil koalitsioonipartnerite poliitilisele tahtele toetudes. 

· Kui arengukavade määrus jõustub, tagab see süsteemsema ja avatuma keskkonna arengukavade koostamisele ja menetlemisele riigieelarve protsessis. See võimaldab huvitatud osapooltel õigeaegselt
 sekkuda soovitud muutuste esilekutsumiseks. Valdkonna arengukavade koostamise puhul tuleks täpselt jälgida, milles VV selle koostamisettepaneku heakskiitmisel kokku lepib.

· Arengukavade jõudmise eel VV-sse heakskiitmiseks on viimane võimalus mõjutada ebasobivate arengukavade tagasilükkamiseks Rahandusministeeriumi, kellel on määruse kohaselt formaalne kohustus hinnata arengukavade eelnõude vastavust kokkulepitud kriteeriumidele. 

3. Tallinna linna arengukavade eesmärkide riiklikesse arengukavadesse viimise võimalustest.

Linna positsioon riiklike arengukavade suhtes 

Arengutalitus koos ametitega võiks teha ülevaate riigi arengudokumentidest, millel on seosed Tallinna linna arengueesmärkidega. Lisaks võiks olla abiks juhtumianalüüside läbiviimine, mis kajastaksid olukorda, kus diskussioon Tallinna esindajate ja mõne ministeeriumi või peaministri vahel on olnud tulemuslikud või ei ole olnud tulemuslikud linna huvide arvessevõtmisel. Sellised ülevaated oleksid heaks aluseks, et edaspidi kujundada välja strateegia riigi arengudokumentides sisalduva, aga ka muus vormis Vabariigi Valitsuse tasandil langetatavate poliitiliste otsuste, süstemaatiliseks mõjutamiseks. Täna, nagu varem tõdetud, on selliste riigi arengudokumentide algatamine ja täiendamine-muutmine kaootiline, mistõttu on raske hinnata, millised neist millisel ajahetkel (vastavalt poliitilistele eelistustele) on prioriteetsed. Samuti pole ülevaadet, kui suure osa Tallinna linna jaoks olulisi otsuseid langetab Vabariigi Valitsus väljaspool arengukavade raamistikku.

Juhul, kui formaalseid viise arengukavade sisu mõjutamiseks ministeeriumide või Vabariigi Valitsuse tasandil ei ole või need töötavad halvasti, oleks ülejääv tasand lobitöö tegemiseks Riigikogu. Kuna aga Riigikogu tasandil arengudokumentide heakskiitmine on siiski pigem harv erand kui reegel, samuti on selliste dokumentide otstarve pigem üldises poliitilises suunas kokkuleppimine, ei osutu lobi Riigikogus tõenäoliselt kuigi efektiivseks. 

Peamiseks võimaluseks saab siiski pidada erinevate Euroopa Liidu poolt dikteeritavate või suunatavate arengudokumentide siseriiklikus ettevalmistamises kaasarääkimine. Näiteks Eesti riiklik transpordipoliitika 2004-10, mis tugineb Euroopa Nõukogu seatud Ühenduse prioriteetidele (regionaalse konkurentsivõime arendamine, sotsiaalne ühtekuuluvus ja tööhõive, linna- ja maapiirkondade areng), võiks olla koht, milles kajastada Tallinna eesmärke ühistranspordi arendamise vallas. Veelgi vahetumalt peaksid Tallinna eesmärgid saama kajastatud Riigi eelarvestrateegia 2007-10 ettevalmistamises ja Norra finantsmehhanismide rakendamiskavades.
Riikliku arengukava ja Riigi eelarvestrateegia ühendamine

Kuna EL struktuurifondide ja Ühtekuuluvusfondi järgmine programmeerimisperiood aastateks 2007-13 on täispikk ka Eesti jaoks, peab riik olema aegsasti valmis riigi pikaajalistele vajadustele vastavale vahendite kõige otstarbekamaks planeerimiseks ja kasutamiseks. Kui seni olid RAK 2004-6 ja RES üksteisega nõrgalt seotud, siis Rahandusministeeriumi eesmärk uueks programmeerimisperioodiks on ühtlustada nende dokumentide koostamise protsess ja mõisteteruum, et iga-aastased eelarved saaksid tehtud pikemaajalisele strateegiale toetudes. 

Selleks on juba alustatud RES 2007-10 ettevalmistamist (vt joonis 2 järgmisel leheküljel “Riigi eelarvestrateegia 2007-10 koostamise ajakava”), mis sisaldab Eesti sotsiaal-majandusliku arengu strateegiat aastateks 2007-2013 (i.k National Strategic Reference Framework). Viimane on poliitiline dokument, mitte juhtimisdokument, mis tugineb nõukogu poolt heakskiidetud strateegilistele juhtnööridele. RES-i koostamise alusteks on Euroopa ühtekuuluvuspoliitika põhieesmärgid, RAK 2004-6 rakendamise uuring (mis viiakse läbi 2005. a sügiseks), RES 2006-9 ja Vabariigi Valitsuse eesmärgid ja prioriteedid (koalitsioonilepe). RES-i koostamine peaks kujunema avatud protsessiks, kus peamistel partneritel, sh ka kohalikel omavalitsustel, ja kasusaajatel on võimalus oma arvamust n dokumendi eelnõu kohta selle ettevalmistamise erinevates etappides avaldada ja ettepanekuid teha.
Praegu on RES 2007-10 ettevalmistamises veel palju ebaselget. Hetkel valitseb teadmine, et kesksed rakendusdokumendid – rakendusprogrammid (Operational Plans – OP) – koostatakse fondipõhiselt. See tähendaks, et tekiks kolm OP-d: Euroopa Sotsiaalfondi (ESF), Euroopa Regionaalarengu Fondi (ERDF) ja Ühtekuuluvusfondi (CF) vahendite rakendamiseks praeguse kuue fondi asemel. OP-d saavad olema prioriteedi tasandil, tuues välja vaid kõige olulisemad tegevused. Praegu RAK-i programmitäiendis kajastatavate detailsemate tegevuste kooskõlastamine Euroopa Komisjoniga kaob ning Komisjoni heakskiitu on vaja vaid OP-dele. 



Joonis 2. Riigi eelarvestrateegia 2007-10 koostamise ajakava. Allikas: Rahandusministeerium
Seega oleks otstarbekas uurida järgmise perioodi EL abi maksimaalse ärakasutamise võimalusi samuti fondidepõhiselt (ESF, ERDF, CF). See tähendaks lähenemist 

· Sotsiaalministeeriumile inimressursi arendamise teemadel;

· Majandus- ja Kommunikatsiooniministeeriumile infrastruktuuri arendamise ja ettevõtluse toetamise teemadel;

· Majandus- ja Kommunikatsiooniministeeriumile transpordi, keskkonna ja infrastruktuuri teemadel.

Oluline võiks olla selgitada ja teadvustada Tallinna linna positsiooni ja rolli Eesti konkurentsivõime tõstmises, millega välistada Tallinna väljaarvamine teatud meetmete rakendamisest, nagu juhtus RAK 2004-6 ettevalmistuses. Komisjoni poolt kolme fondi rakendamise üldmääruse eelnõus sisaldub põhimõte, et ühtekuuluvuspoliitika üheks põhieesmärgiks peaks olema Lissaboni strateegia elluviimise hoogustamine ning seetõttu tuleks keskenduda vähestele võtmeprioriteetidele. Seega oleksid rakendusprogrammide teemadeks innovatsioon ja teadmistepõhine majandus, keskkond ja riskide vältimine ja ligipääs üldistele majandusteenustele (i.k accessibility and services of general economic interest).

Ühtekuuluvusfondi puhul räägitakse vajadusest tugevdada jätkusuutlikku arengut ning selle raames toetada muu hulgas ka jätkusuutlikku linnatransporti.

Joonis 3. Riigi eelarvestrateegia ja Euroopa Liidu fondide vahelised seosed. Allikas: Rahandusministeerium

Norra ja Euroopa Majandusruumi finantsmehhanism

Euroopa Majanduspiirkonna lepingu protokolliga 38a lõid EFTA riigid Norra, Island ja Liechtenstein mitmepoolse finantsmehhanismi, mille vahendusel aitavad EFTA riigid kaasa majandusliku ja sotsiaalse ebavõrdsuse vähendamisele Euroopa Majanduspiirkonnas (EMP) investeeringu- ja arendusprojektide rahastamise kaudu prioriteetsetes valdkondades. 3. juunil 2004. aastal otsustati asutada finantsmehhanismi komitee, kes juhib Euroopa Majanduspiirkonna finantsmehhanismi rakendamist aastateks 2004–2009. Sellega asuti toetama uusi EL liikmesriike, Kreekat, Portugali ja Hispaaniat. 14. oktoobril 2003 sõlmiti Norra Kuningriigi ja Euroopa Ühenduse vahel analoogne leping Norra finantsmehhanismi rakendamiseks samal perioodil, mis on ette nähtud ainult uutele EL liikmesriikidele.
EMP kaudu Eestile suunatavate vahendite maht algselt kavandatud rakendusperioodil 1.mai 2004–30.aprill 2009 pidi olema 9 676 800 eurot ehk 151 409 019 krooni.. Norra kahepoolse finantsmehhanismiga Eestile ette nähtud vahendite maht 5-aastasel rakendusperioodil pidi olema 21 772 800 eurot ehk 339 887 963 krooni. Mõlema finantsmehhanismi rakendamine on sarnane. 

Alljärgnev tabel annab ülevaate mõlema finantsmehhanismi peamistest parameetritest.

	Leping (alus)
	EMP lepingu protokolliga 38a loodud EFTA riikide poolt finantseeritav mitmepoolne EMP finantsmehhanism 

(Protocol 38A on the EEA Financial Mechanism, EEA Enlargement Agreement (OJ L 130, 29.4.2004, p. 3 and EEA Supplement No 23, 29.4.2004, p. 1)
	Norra ja Euroopa Ühenduste vahelise lepinguga loodud Norra kahepoolne finantsmehhanism 

(Agreement between the kingdom of Norway and the European Community on a Norwegian Financial Mechanism for the period 2004-2009)

	Periood
	1.05.2004 – 30.04.2009
	1.05.2004 – 30.04.2009

	Kogumaht (ilma administreerimis- kuludeta)
	600 mln eurot (aastas 120 mln eurot)

(9,4 mld krooni ja aastas 1,9 mld krooni) 
	567 mln eurot (aastas 113 mln eurot)

(8,9 mld krooni  ja aastas 1,8 mld krooni)

	Eestile eraldatavad vahendid
	1,68%  =>  10,1 mln eurot /

157,7 mln kr / aastas 31,5 mln kr
	4,0%  =>  22,7 mln eurot /

354,8 mln kr / aastas 71 mln kr

	Kaas-finantseerimine
	avaliku sektori projektide puhul 15% ehk 22 711 353 krooni

erasektori projektide puhul omafinantseering 40%
	avaliku sektori projektide puhul 15% ehk 50 983 194 krooni

erasektori projektide puhul omafinantseering  40%

	Finantseeritavad prioriteedid (mõl Artikkel 3):
	(a) Keskkonnakaitse sh saaste ja reostuse vähendamine ning taastuvenergia;

(b) Säästva arengu edendamine;

(c) Euroopa kultuuripärandi säilitamise toetamine, sealhulgas ühistranspordi ja linnapiirkondade uuendamise toetamine;

(d) Inimressursi arendamine, sh hariduse ja koolituse edendamise kaudu ning toetades kohalike omavalitsuste haldussuutlikkust / avalike teenuste pakkumise suutlikkust ning seda toetavaid demokraatlikke protsesse;

 (e) Tervishoid ja lastekaitse

Lisaks toetatakse ka akadeemilisi uurimistöid juhul, kui need on suunatud ühte või rohkemasse prioriteetvaldkonda
	(a) Schengeni acquis rakendamine, toetus riiklike Schengeni tegevuskavade (National Schengen Action Plans) täitmisele ja kohtusüsteemi arendamisele;

(b) Keskkond, sh investeeringud munitsipaalse jäätmemajanduse infrastruktuuri ja tehnoloogiasse

(c) Regionaalpoliitika ja piiriülene koostöö

(regional policy and cross-border activities)

(d) Tehniline abi aquis communautaire`ga seoses




Allikas: Rahandusministeerium

Eesti ja finantsmehhanismide doonorriikide delegatsioonid on allkirjastanud vastastikuse mõistmise memorandumid (VMM) (http://www.eeagrants.org/modules.php?op=modload&name=Downloads&file=index&req=viewsdownload&sid=3), mis loovad raamistiku edasiseks koostööks. Memorandumil on kolm lisa, A, B ja C, millega määratletakse vastavalt finantsmehhanismi rakendamine, programmeerimise ajakava ja toetuste erivormid. Memorandumis määratletavate toetusvaldkondade valik tugineb eelkõige abisaaja riigi riiklikele arengukavadele ja strateegiatele. Lisa B-ga tutvumine on hetkel kõige informatiivsem põhivaldkondade ja nende all toetatavate tegevuste, rakendusüksuste, rakendamise piirkonna või sihtalade ja võimalike taotlejate tundmaõppimiseks. Mõlema MoU ja nende lisade eestikeelsete variantidega on võimalik tutvuda Rahandusministeeriumis.

Rahandusministeerium ehk riiklik kontaktasutus (National Focal Point) võib Finantsmehhanismi Kantseleile (Financial Mechanism Office’le -FMO) esitada rahastamiseks: 

1) Individuaalseid üksikprojekte – projekti taotlejaks ja lõplikuks kasusaajaks on ministeerium või ka mõni teine juriidiline isik, kes tegutseb sobivas valdkonnas. Projekti alampiir on 250 000 EUR (3,9 MEEK)
2) Programme (projektide grupid) – programmi taotlejaks ministeerium või temaga võrdväärne juriidiline isik. Programmi kuuluvate üksikprojektide rakendajad on lõplikuks kasusaajaks.

3) Toetusskeeme (block grants and seed money); – skeemide rakendamiseks sõlmib vastava valdkonna ministeerium halduslepingu rakendusüksusega, kellele delegeerib toetusskeemi rakendamise funktsioonid, sh toetusskeemi raames avatud projektikonkursi läbiviimise ja üksikprojektide valiku.

Ministeeriumid pidid esitama taotlused üksikprojektide (alates 250 000 €), programmide ja toetusskeemide rakendamiseks Rahandusministeeriumile koos Riigi eelarvestrateegia taotlustega 21.
märtsiks 2005. a. 

Eelnevalt pidid ministeeriumid teavitama oma partnereid kavandatavatest tegevustest, koguma vastava haldusala projektiideid, konsulteerima potentsiaalsete kasusaajatega ja arvestama ettepanekutega taotluste väljatöötamisel. Avatud pakkumisi üksikprojektidele programmide ja toetusskeemide raames ei loodeta vastu võtta tõenäoliselt enne septembrit 2005. 

Nimetatud finantsskeemide ettevalmistamine on jäänud oluliselt maha esialgu ettenähtud ajakavast. Rahastatavad põhivaldkonnad tuginevad suuresti Eesti prioriteetidel läbirääkimisteks, mille valitsuskabinet kinnitas 14.10.04. Nimetatud kabinetiistungile esitas Rahandusministeerium seletuskirja, mis sisaldas meetmelehe vormis ministeeriumide tegevuskavasid. 
III osa järeldused Tallinna linna jaoks:

· Tallinna linn peaks enim rõhku panema nende arengudokumentide ettevalmistusprotsessile, millega otsustatakse suurte eelarvevahendite jagunemine ning jagamise kriteeriumid. Sellisteks dokumentideks lähiajal on Riigi eelarvestrateegia 2007-10 ja Norra ning EPM finantsmehhanismide aluseks olevad Vastastikuse mõistmise memorandumid (VMM-d), mis kinnitatakse Riigikogu poolt. 

· Norra finantsmehhanism avab potentsiaalselt uusi rahastamisvõimalusi VMM-ide lisades B nimetatud põhivaldkondades. Siingi tuleks kontakteeruda valdkondi rakendavate ministeeriumide (või ka Ettevõtluse Arendamise Sihtasutusega) täpsemate võimaluste tundmaõppimiseks.

4. Arengukavade elluviimine Tallinna linnas

Alljärgnevalt on esitatud mõned soovitused Tallinna linna juhtimismehhanismide kohandamiseks linna arengueesmärkide efektiivseks elluviimiseks. Eeskätt puudutavad need kahte küsimust: kuidas tagatakse linna arengukavade sidusus ja eelarveressurssidega seotus ja kuidas jälgitakse üksikotsuste haakuvust arengukavas sisalduvaga.

1. Eelarvestrateegia ja linna arengukava sünkroniseeritud menetlemine. Arengukava peaks volikogus kinnitatama kevadel, enne linna eelarvestrateegia vastuvõtmist aprillis. Eelarvestrateegia peaks sisaldama tegevusvaldkondade kaupa piirsummasid. Nendes lõigetes oleks otstarbekas koostada ka arengukava.

2. Arengukava elluviimine peaks toimuma tegevuskavade alusel. Tegevuskava koostaksid ametid ja linnaosavalitsused. Tegevuskava ja tootepõhine eelarvestamine peaksid tagama kaks kõige olulisemat vaadet linna tulemuslikuks toimimiseks: eesmärkide elluviimiseks vajalikud kriitilised tegevused/projektid koos vastutajatega, mis on eesmärgi suhtes unikaalsed, ning väljundid, mille ajas ning üksuste vahel standardiseeritud iseloom võimaldab hinnata tõhusust. 

Ka üks Euregio projekti eesmärke on muu hulgas planeerimismeetodite, eesmärgistamise, seire ja hindamise võrdlev analüüs partnerorganisatsioonides. Helsingi linna kogemusest õppimine võiks siinkohal olla asjakohane.

3. Linna tasandil võiks olla otstarbekas jälgida ka linnavalitsuse ja –volikogu üksikotsuste mõju arengueesmärkidele. Vastava poliitikakoordineerimise üksuse moodustamine Linnakantseleis oleks üheks võimaluseks olulisemate otsuste sotsiaalmajanduslike ja keskkonnamõjude hindamiskvaliteedi tagamiseks ning ametite nõustamiseks selliste mõjude analüüsimeetodite osas.

Soovitused Tallinna linnale edasiseks tegevuseks:

1. Hoida end kursis Rahandusministeeriumi poolt koostatava arengukavade määruse arengutega (kontaktideks rahandusminister, riigieelarve osakond).

2. Panustada RAK 2007-14 strateegia koostamise protsessi läbi Sotsiaalministeeriumi ja Majandus- ja Kommunikatsiooniministeeriumi, milles püüda esile tuua Tallinna arenguvajadusi.  Samuti osaleda valdkondlike rakendusprogrammide koostamises 2005. a teisel poolaastal. Riigi eelarvestrateegia 2007-10 protsessi ajakava, otsustuskohtade jms koha pealt suhelda Rahandusministeeriumi riigieelarve osakonnaga.

3. Hoida end kursis Norra finantsmehhanismiga ning kontakteeruda põhivaldkondade rakendusüksustega linna võimaluste väljaselgitamiseks.

4. Teha linna ametiasutustele ülesandeks pidevalt seirata riigi tasandi arengukavade algatamise, koostamise ja muutmise protsesse ning riigi eelarvestrateegias väljendatavaid ministeeriumide prioriteete ja eesmärke. Samuti algatatavaid seadusemuudatusi Riigikogus ja Vabariigi Valitsuses, millel võib olla olulisi mõjusid linna arengutele. Linna jaoks prioriteetsetes saaks seirele kaasa aidata ka arenguteenistus.

5. Alustuseks võiksid arenguteenistus ja linnaametid teha linna eesmärkidele vastava ülevaate riigi arengudokumentidest, millel võiks olla mingi roll nende elluviimise seisukohast, samuti muudest meetmetest, mis mõjutavad nende eesmärkide elluviimist.

6. Linna arengukavade vaheliste seoste koordineerimiseks, samuti linnavalitsuse üksikotsuste sobitumiseks arengukavade eesmärkidega, kaaluda vastutava struktuuriüksuse määratlemist linnapea läheduses.

7. Arengukavade eesmärkide elluviimise korraldamiseks läbi linna ametiasutuste on vajalik planeerimise, eelarvestamise ja aruandluse tervikliku süsteemi väljaarendamine. Linna ametiasutustes tulemusjuhtimise süsteemide juurutamine aitaks oluliselt kaasa, et eesmärgid viidaks väikseima struktuuriüksuse või üksiktöötajani ning seirataks ka nende saavutamist.

Lisa 1. Vabariigi Valitsuse määruse „Strateegiliste arengukavade liigid, nende koostamise, täiendamise, elluviimise, hindamise ja aruandluse kord“ eelnõu 

Strateegiliste arengukavade liigid ning nende koostamise, täiendamise, elluviimise, hindamise ja aruandluse kord 

Määrus kehtestatakse “Riigieelarve seaduse” (RT I 1999, 55, 584; 2002, 67, 405; 2003, 13, 69, 24, 148; 2003, 88, 588; 2004, 22, 148) § 10 lõike 2 alusel.

ÜLDSÄTTED

§ 1. Määruse reguleerimisala 

Määrus sätestab täidesaatva riigivõimu asutuste poolt välja töötatavate strateegiliste arengukavade liigid ning nende koostamise, täiendamise, elluviimise, hindamise ja aruandluse korra.

§ 2. Strateegiliste arengukavade liigid

(1) Strateegilised arengukavad (edaspidi arengukavad) on tegevusvaldkonna- ja organisatsioonipõhised arengukavad.

(2) Tegevusvaldkonna arengukavad  kajastavad eesmärke ja nende saavutamiseks vajalikke meetmeid ühes või mitmes sotsiaalmajanduslikus sektoris või alamsektoris, mida viib ellu üks või mitu ministeeriumi koostöös.

(3) Organisatsioonipõhised arengukavad  on:

1) ministeeriumi valitsemisala (edaspidi ministeeriumi) arengukavad;

2) ministeeriumi valitsemisala riigiasutuste (edaspidi valitsemisala riigiasutuse) arengukavad.

(4) Ministeeriumi  arengukava ja valitsemisala riigiasutuse arengukava kohta sätestatut kohaldatakse ka Riigikantselei haldusala arengukava ja Riigikantselei haldusala riigiasutuse arengukava suhtes.

§ 3. Arengukavade koostamise üldpõhimõtted

(1) Vabariigi Valitsus määrab enne tegevusvaldkonna arengukava koostamist selle eest vastutava ministeeriumi ning otsustab igal üksikul juhul tegevusvaldkonna arengukava koostamise, täiendamise, elluviimise, hindamise, kinnitamise, aruandluse ja muud küsimused.

(2) Tegevusvaldkonna arengukava avalikustatakse, peale kinnitamist, vastutava ministeeriumi veebilehel.

(3) Organisatsioonipõhise arengukava koostavad kõik ministeeriumid ja Riigikantselei.   

(4) Minister ja riigisekretär (edaspidi minister) määravad kindlaks ministeeriumi valitsemisala   riigiasutused, kes koostavad vastavalt käesolevas määruses sätestatud  organisatsioonipõhise arengukava nõuetele vastava  valitsemisala riigiasutuste arengukava. 

§ 4. Arengukavade seos riigi eelarvestrateegiaga  

(1) Tegevusvaldkonna arengukavas sätestatud eesmärgid  peavad kajastuma vastava tegevusvaldkonna eesmärke ellu viivate ministeeriumide või nende valitsemisala riigiasutuste arengukavades.

(2) Ministeeriumi arengukava on tema valitsemisala riigiasutuste arengukava alusdokument.

(3) Ministeeriumi arengukavad on aluseks riigi eelarvestrateegia koostamisele.

ORGANISATSIOONIPÕHINE ARENGUKAVA

§ 5. Organisatsioonipõhise arengukava koostamine ja täiendamine

(1) Organisatsioonipõhine arengukava koostatakse neljaks aastaks. Ministeerium ja valitsemisala riigiasutus täiendavad oma arengukava igal aastal ühe aasta võrra, et tagada strateegilises planeerimises pidev nelja-aastane perspektiiv. 

(2) Organisatsioonipõhise arengukava koostamise ja täiendamise algatab ning selle täitmise eest vastutab vastavalt minister või valitsemisala riigiasutuse juht. Siseminister ja regionaalminister vastutavad organisatsioonipõhise arengukava koostamise ja täiendamise ning selle täitmise eest nende pädevuses olevate tegevusvaldkondade lõikes.

(3) Organisatsioonipõhise arengukava koostamisse ja täiendamisse kaasatakse asjassepuutuvad valitsussektori sisesed ja välised huvitatud isikud ja asutused. Ministeeriumi arengukava koostamisse ja täiendamisse kaasatakse tema valitsemisala riigiasutused.

(4) Organisatsioonipõhise arengukava koostamise ja täiendamise aluseks on eelmise aasta riigi eelarvestrateegia .

§ 6. Nõuded organisatsioonipõhise arengukava sisule

(1) Organisatsioonipõhises arengukavas esitatakse ministeeriumi või valitsemisala riigiasutuse tegevuse õiguslikud ja strateegilised alused, hetkeolukorra analüüs ning arendustegevused, tegevusvaldkonnad, milles strateegilisi eesmärke ellu viiakse, strateegilised eesmärgid, meetmed ja finantsplaan.

(2) Ministeeriumi või valitsemisala riigiasutuse tegevuse õiguslikud ja strateegilised alused on seadused või rahvusvahelised lepingud, mis nende asutuste tegevust reguleerivad, ning tegevusvaldkondi puudutavad strateegilised dokumendid, millest nad oma tegevuses lähtuvad. 

(3) Hetkeolukorra analüüsi all esitatakse riigiasutuse praegune valmisolek arengukava eesmärkide saavutamiseks, arengukava elluviimisega seotud oluliste riskide ja nende juhtimiseks rakendatavate tegevuste kirjeldus ning tegevuskeskkonna analüüs.

(4) Arendustegevuste all esitatakse avalike teenuste ja nende osutamise kvaliteedi parandamiseks ning organisatsiooni arendamiseks ja toimimise tõhustamiseks kavandatavate meetmete kirjeldus. 

(5) Tegevusvaldkondade lõikes esitatakse: 

1) strateegilised eesmärgid, mis väljendavad valdkonnas taotletavat soovitavat mõju ühiskonnas nelja aasta perspektiivis ja mille saavutamine on mõõdetav või hinnatav; 

2) meetmed, mis väljendavad erinevate tegevuste kogumeid strateegiliste eesmärkide saavutamiseks. Meetme selgituses kirjeldatakse meetmete all kavandatavad olulisemad tegevused ja nende vahetud tulemused. Eraldi tuuakse välja uued või täiendavat finantseerimist vajavad tegevused või projektid (uued algatused).

(6) Tegevusvaldkondade hinnangulised maksumused ja maksumuste jaotumine meetmete vahel esitatakse arengukava finantsplaanis selle elluviimisperioodi aastate ja finantseerimisallikate lõikes. Uued algatused koos maksumustega tuuakse välja prioriteetsuse järjestuses.

§ 7. Arengukava kinnitamine 

(1) Ministeeriumi arengukava ja valitsemisala riigiasutuse arengukava kinnitab minister. Siseminister ja regionaalminister kinnitavad ministeeriumi  arengukavad nende pädevuses olevate tegevusvaldkondade lõikes. 

(2) Ministrid arutavad ministeeriumi arengukava sisu enne selle kinnitamist peaministriga läbi.

(3) Ministeeriumid esitavad Rahandusministeeriumile iga aasta 1. märtsiks oma täiendatud ning kinnitatud ministeeriumi  arengukava. Siseminister esitab oma pädevuses olevate tegevusvaldkondade kohta koostatud ministeeriumi arengukava ja regionaalminister oma pädevuses olevate tegevusvaldkondade  kohta koostatud ministeeriumi  arengukava.

(4) Valitsemisala riigiasutused esitavad oma arengukava projekti valitsemisala ministrile tema määratud tähtajaks, kuid mitte hiljem, kui eeloleva eelarveaasta alguseks.

(5) Organisatsioonipõhised arengukavad avalikustatakse peale kinnitamist vastava asutuse veebilehel. Kui organisatsioonipõhise arengukava avalikustamine on otseselt vastuolus õigusaktidega, piirab ministeerium või valitsemisala riigiasutus arengukava avalikustamist vastavalt õigusaktidele.

§ 8. Organisatsioonipõhise arengukava elluviimine

(1) Organisatsioonipõhine arengukava viiakse ellu “Riigieelarve seaduse” § 10 lõikes 3 toodud tegevuskavade alusel. 

(2) Tegevuskava on ministeeriumi arengukava ja ministeeriumi valitsemisala riigiasutuse arengukava elluviimise dokument, mis esitatakse ministeeriumi valitsemisala iga-aastase eelarve projekti osana. 

(3) Tegevuskavas tuuakse välja riigiasutuse tegevusvaldkondade ja püstitatud strateegiliste eesmärkide ja meetmete lõikes kavandatavad tegevused järgnevaks eelarveaastaks, mida konkreetse riigiasutuse poolt strateegiliste eesmärkide saavutamiseks ellu viiakse. 

(4) Tegevuskava koostamisel lähtutakse “Riigieelarve seaduse” § 10 lõige 3 alusel Rahandusministri kehtestatud tegevuskava vormist ja tegevuskava Rahandusministeeriumile esitamise tähtajast.

(5) Rahandusministeerium hindab tegevuskava kooskõla riigi eelarvestrateegia, ministeeriumi arengukava ja riigieelarve projektiga ning juhib ministri ning Vabariigi Valitsuse tähelepanu ressursivajaduse selgituste põhjendatusele. 

(6) Tegevuskava korrigeeritakse vastavalt Riigikogus vastuvõetud riigieelarvele  ning esitatakse koos “Riigieelarve seaduse” § 6 lõikes 4 nimetatud liigendatud eelarvega Rahandusministeeriumile.

(7) Rahandusministeerium esitab ministeeriumide ja nende valitsemisala riigiasutuste korrigeeritud tegevuskavad Vabariigi Valitsusele. Vabariigi Valitsus kinnitab tegevuskavad samaaegselt täidesaatva riigivõimu asutuste kulude liigendamisega.

§ 9. Organisatsioonipõhise arengukava täitmise aruandlus ja hindamine

(1) Organisatsioonipõhises arengukavas ja tegevuskavas esitatud eesmärkide saavutamise ja meetmete tulemuslikkuse kohta annavad kõik valitsusasutused aru tegevuskava täitmise aruandes. Nimetatud aruanne on aluseks organisatsioonipõhiste arengukavade täiendamisele.

(2) Tegevuskava täitmise aruanne on iga-aastase majandusaasta aruande tegevusaruande osa (“Riigieelarve seaduse” § 46 lõige 3 punkt 1).

(3) Vajadusel tellib Rahandusministeerium sõltumatu eksperthinnangu organisatsioonipõhistes arengukavades püstitatud eesmärkide saavutamise ja rakendatud meetmete tulemuslikkuse kohta. Vastavatest eksperthinnangute tulemustest teavitatakse Vabariigi Valitsust.

3. peatükk

RAKENDUSSÄTTED

§ 10. Määruse rakendamine
(1) Ministeeriumi arengukava koostatakse hiljemalt 1. märtsiks 2005. aastal.

(2) Määrus laieneb arengukavadele, mida koostatakse või täiendatakse pärast määruse jõustumist.


Juhan Parts

Peaminister

Taavi Veskimägi





Rahandusminister

Heiki Loot









Riigisekretär

__________________

Taavi Veskimägi



___________________









Aare Järvan

Lisa 2. Organisatsioonipõhise arengukava sisunõuete kaskaad


Riigi tasandil on


133 arengulist dokumenti, neist


valdkondlikke 123


asutusepõhiseid 13





kinnitatud 106, neist 


Riigikogu 13


Vabariigi Valitsus 73


Minister 13


Muu kogu 4


kinnitamata 27





Allikas: Riigikontrolli märkmed, 2004 suvi





RIIGI EELARVESTRATEEGIA


4 aastaks,  kiidetakse heaks Vabariigi Valitsuse poolt kevadel





TEGEVUSVALDKONNA ARENGUKAVA


4 kuni…aastaks, kiidab heaks Riigikogu v õi VV





TEGEVUSVALDKONNA ARENGUKAVA


4 kuni…aastaks, kiidab heaks Riigikogu v õi VV





MINISTEERIUMI või  RIIGIKANTSELEI ARENGUKAVA


 4 aastaks (1+3), heaks kiidab vastavalt või riigisekretär. Igal aastal täiendatud kujul esitatakse RM-le 1. märtsiks





RIIGIASUTUSE TEGEVUSKAVA


Ühe-aastane dokument, osa riigieelarve taotlusest





RIIGIASUTUSE TEGEVUSKAVA


Ühe-aastane dokument, osa riigieelarve taotlusest





RIIGIASUTUSE


ARENGUKAVA


4 aastaks (1+3); koostatakse, kui minister peab vajalikuks





RIIGIASUTUSE


ARENGUKAVA


4 aastaks (1+3); koostatakse, kui minister peab vajalikuks





MINISTEERIUMI TEGEVUSKAVA


Strateegia ühe-aastane elluviimisplaan, kiidetakse heaks ministri poolt, ülevaatamine sept/okt, täitmine tegevusaruandes veebr/märts





RIIGIEELARVE


1-ks aastaks, kiidetakse heaks Riigikogu poolt





RIIGI 


EELARVE-STRATEEGIA


2007-2010





I poolaasta





2005





2006





II poolaasta





Valdkondlike rakendusprogrammide (Operational Programmes) koostamine





Ühenduse strateegiline juhis (Community Strategic Guidelines)





Riigi eelarvestrateegia 2007-2010, sealhulgas Eesti sotsiaal-majandusliku arengu strateegia 


aastateks 2007-2013 


(National Strategic Reference Framework)





Riigi eelarvestrateegia 2007-2010 heakskiitmine Vabariigi Valitsuses





Strateegia ja valdkondlike rakendusprogrammide läbirääkimised ning heakskiitmine Euroopa Komisjoni poolt





RIIGI EELARVE-STRATEEGA


2007-2010





























STRUKTUURIFONDID


Ühtekuuluvuspoliitika 2007-2013




















Rakendusprogramm





Rakendusprogramm





Rakendusprogramm





Maaelu Arengukava





ERF





ESF





ÜF





EUROOPA PÕLLUMAJANDUSFOND MAAELU ARENDAMISEKS





EUROOPA KALANDUSFOND





EESTI





EUROOPA LIIT





RIIGIEELARVE





STRATEEGILINE EESMÄRK:


Tööhõiveametis arvelolevatest tööotsijatest on aastaks 2007 tööle rakendunud x%  





TEGEVUSVALDKOND:


TÖÖHÕIVE JA TÖÖKESKKOND





Valitsemisala strateegiline eesmärk (vastutus eesmärgi saavutamise eest valitsemisala pädevuses)- mõõdetav või hinnatav





Tegevusvaldkond riigiasutuse pädevuses, mille lõikes seatakse eesmärgid





Meetme nimetus koos täiendava sisukirjeldusega, eraldi ära märgistada uued või täiendavaid vahendeid nõudvad meetmed,  näidata tulemusvaldkonna maksumuse jagunemine meetmete vahel





MEEDE: tegevuste kogum vms: 


Kutsenõustamine


Töövahendusteenuse arendamine


Töötute teadlikkuse tõstmine töövõimalustest


Tööturukoolituse tõhustamine








� 25.08.2003. a Riigikontrolli kontrolliaruanne nr. 2-5/03/95 “Riigi tegevus raha suunamisel ettevõtluse toetamiseks”


� Riiklik arengukava 2007-13 ja Riigi eelarvestrateegia 2007-10 ühendatakse nii koostamise protsessi kui dokumendi mõttes ning hakkab kandma pealkirja Riigi eelarvestrateegia 2007-10. Vt täpsemalt 3. osa


� Olgu märgitud, et lisaks struktuurifondidele rahastatakse Ühtekuuluvusfondist suuri transpordi- ja keskkonnainfrastruktuuri projekte maksumusega alates 10 miljonist eurost. Vastavad projektid peavad olema sees Ühtekuuluvusfondi kasutamise kavades aastateks 2004-6.


� Eeldab vaatlusalusel ajavahemikul keskmiselt 7% majanduskasvu


� Tööturule tuleb tuua ca 75 000 töötajat


� Määruse eelnõu kohaselt esitavad ministeeriumid täiendatud ja ajakohastatud ministeeriumi arengukava projekti Rahandusministeeriumile iga aasta 1. märtsiks.

